Þingræður haldnar á Alþingi Íslendinga

Frsm. 1. minni hl. fjh.- og viðskn. (Svavar Gestsson): Herra forseti. Í þeim mikla bálki sem hér er til meðferðar er gert ráð fyrir að framlengja þær undanþágu-, lækkunar- og samræmingarheimildir sem eru til í gildandi tollalögum. Þau ákvæði er að finna í 6. gr. þessa frv. og á því er frekar hnykkt í ákvæði til bráðabirgða. Eitt af þeim atriðum sem hér er um að ræða eru ákvæði sem heimila niðurfellingu tolla, lækkun tolla af bifreiðum til öryrkja. Fyrir nokkrum vikum lýsti hæstv. fjmrh. yfir því að reglum um þetta efni yrði breytt og jafnframt að öryrkjar sem fengju þessar bifreiðar mundu framvegis fá ákveðnar greiðslur og að þær ættu að fara í gegnum Tryggingastofnun ríkisins. Um nokkurra vikna skeið eða eftir að hæstv. fjmrh. gaf út þessa yfirlýsingu sína hefur verið mikið um að fatlaðir hafa haft samband við Tryggingastofnun ríkisins og spurt að því hvernig þessum málum eigi að koma fyrir og hafa ekki fengið skýr svör vegna þess að Tryggingastofnunin hefur ekki fengið nákvæm fyrirmæli um hvernig eigi með þessi mál að fara. Ég tel að hér sé um að ræða svo stórt mál að eðlilegast hefði verið að frv. um þetta efni hefði verið lagt fram og afgreitt núna á þeim dögum sem eftir eru fram að þingslitum. Í grg. þessa frv. á bls. 53, tölul. 7, segir: "Heimild í 27. tölul. 3. gr. tollskrárlaga fjallar um eftirgjöf aðflutningsgjalda af bifreiðum sem öryrkjar festa kaup á. Í kjölfar þeirra umfangsmiklu breytinga sem almennt urðu á aðflutningsgjöldum á fólksbifreiðum í tengslum við kjarasamninga í febrúar s.l. var ákveðið að endurmeta núverandi skipan þessara mála með það fyrir augum að tengja eftirgjöf gjalda af bifreiðum beint öðrum samfélagslegum aðgerðum varðandi öryrkja. Í framhaldi af þessari endurskoðun hefur verið ákveðið að leggja fram frv. um breytingu á 19. gr. laga nr. 67/1971, um almannatryggingar. Er þar lagt til að auk styrkja til öryrkja vegna reksturs bifreiða verði m.a. heimilt að veita þeim styrk til bifreiðakaupa. Jafnframt er gert ráð fyrir að nauðsynlegar breytingar verði gerðar á fjárveitingartillögum til almannatrygginga á fjárlögum fyrir árið 1987." En taka ber fram að þessi grg. er skrifuð á s.l. hausti áður en fjárlög voru afgreidd. "Með tilliti til þessara breytinga er lagt til að nefnd heimild verði felld úr gildi", segir hér, en eins og ég tók fram áðan er gert ráð fyrir að niðurfellingarheimildirnar, þrátt fyrir þessi ákvæði í 6. gr., haldi sér. Hér er því sem sagt slegið föstu að frv. sé tilbúið um þetta mál. Ég óska eftir upplýsingum um það frá hæstv. fjmrh. hvar þetta frv. er á vegi statt og lýsi því jafnframt yfir að ég tel eðlilegt og sjálfsagt að sú skipan þessara mála sem ríkisstjórnin hefur tilkynnt öryrkjum, fötluðum, verði lögfest um leið og Alþingi fjallar um þetta mál og að gefin verði yfirlýsing við 3. umr. þannig að þessi hv. þingdeild hafi fengið fram afstöðu hæstv. fjmrh. í þessu efni áður en málið fer frá deildinni.



Herra forseti. Eins og fram kom í máli hv. 3. þm. Reykv. hefur ríkisstjórnin tekið ákvörðun um að færa þá styrki til öryrkja sem áður komu fram í tollaeftirgjöf yfir til Tryggingastofnunar ríkisins þar sem um yrði að ræða beina fjárstyrki. Það er við það miðað að forskot öryrkja gagnvart almennum bifreiðakaupum verði það sama og áður var, þ.e. fyrir hina almennu og miklu lækkun á bifreiðatollum sem áttu sér stað í ársbyrjun á síðasta ári. Fjmrn. hefur sent heilbr.- og trmrn. bréf um þetta efni svo sem fram kom í umræðum á hinu háa Alþingi varðandi fsp. hv. 2. þm. Austurl. Ég geri ráð fyrir að í því ráðuneyti sé þetta mál nú í undirbúningi og þess sé ekki langt að bíða að endanlegar tillögur komi fram um þetta efni. Það var sérstaklega óskað eftir því að fulltrúar Landssambands fatlaðra hefðu aðstöðu til að fylgjast með tillögugerð í þessu efni og hafa umsagnarrétt þar um á vinnslustigi þeirra. Annað er ekki um þetta mál að segja á þessu stigi, herra forseti.

Frsm. 1. minni hl. fjh.- og viðskn. (Svavar Gestsson): Herra forseti. Mér finnst satt að setja nokkuð sérkennilegt hvernig þessi mál standa. Hæstv. fjmrh. gaf þá yfirlýsingu á fundi með fötluðum inni í Sjálfsbjargarhúsi fyrir tveimur vikum að tiltekinni skipan yrði komið á í sambandi við þessi mál. Þar lýsti hann því yfir að þessi mál ættu að fara til Tryggingastofnunar ríkisins og jafnframt hefur komið fram hjá honum bæði nú og áður að það hafi verið sent bréf til heilbr.- og trmrn. Ég hélt satt að segja að hérna væri um tiltölulega einfalda breytingu að ræða þannig að það ætti ekki að þurfa að mylja það lengi með sér að henda hér inn stjfrv. um þær breytingar sem óhjákvæmilegar eru. Ég verð þó að líta svo á með tilliti til þeirra yfirlýsinga sem hæstv. fjmrh. hefur hér gefið að það sé ætlun ríkisstjórnarinnar að frv. verði lagt fyrir núna og verði að lögum á þessu þingi. Ég tek yfirlýsingu hæstv. fjmrh. þannig því að ég tel mjög mikilvægt að þetta atriði sé á hreinu um leið og tollamálin almennt eru afgreidd þó ég taki það auðvitað fram rétt til skýringar að í frv. eins og það liggur fyrir er gert ráð fyrir að allar undanþáguheimildir eins og þær hafa verið haldi sér. Það er engin breyting á því samkvæmt því ákvæði til bráðabirgða sem fylgir þessu frv. En það stendur til að breyta þessu með öryrkjabifreiðarnar og þess vegna hefði mér fundist eðlilegt að það frv. lægi hér fyrir og ég undrast að hæstv. heilbr.- og trmrh. skuli ekki vera búinn að koma því máli hér inn. En ég vænti þess að orð hæstv. fjmrh. megi taka þannig að það sé ætlun ríkisstjórnarinnar að klára þetta mál og ég mun ganga eftir því að við þá yfirlýsingu, sem hæstv. fjmrh. hefur gefið hér í dag, verði staðið áður en þingið fer heim.



Herra forseti. Ég mæli fyrir nál. á þskj. 764 um frv. til laga um breytingar á lögum um nauðungaruppboð, nr. 57 25. maí 1949. Hér er um að ræða mál sem komið er til Nd. frá Ed., 297. mál. Nefndin hefur fjallað um frv. og leggur til að það verði samþykkt óbreytt. Undir þetta nál. rita Gunnar G Schram, Guðrún Helgadóttir, Jóhanna Sigurðardóttir, Pálmi Jónsson, Stefán Guðmundsson og Davíð Pétursson.



Herra forseti. Ég mæli fyrir frv. til laga á þskj. 767 um breytingu á lögum um almannatryggingar nr. 67/1971, með síðari breytingum. Allshn. flytur þetta frv. og er það viðbót við 14. gr. laganna um almannatryggingar. Við hana bætist ný málsgr. Í frv. felst að lífeyrisdeild Tryggingastofnunar ríkisins er heimilað að greiða barnalífeyri vegna skólanáms eða starfsþjálfunar ungmenna á aldrinum 18-20 ára ef annað foreldri eða báðir foreldrar eru látnir og enn fremur ef foreldrar eru ellilífeyrisþegar eða örorkulífeyrisþegar, annað eða báðir. Er að finna í þessu frv. ítarleg ákvæði um nánari útfærslu þessarar heimildar fyrir lífeyrisdeild Tryggingastofnunar ríkisins. Þá felst einnig í þessu frv. að tryggingaráði er heimilað að kveða upp úrskurð um þetta efni að nánar uppfylltum skilyrðum. Þess skal getið að nefndin fjallaði á fundum sínum um frv. til laga um breytingu á barnalögum nr. 9 frá 15. apríl 1981 sem flutt er á þessu þingi af Jóhönnu Sigurðardóttur og Guðrúnu Helgadóttur á þskj. 13. Efnisatriði þess frv. sem nefndin fjallaði um eru tekin upp í þetta frv. sem allshn. flytur. Það varð að ráði í nefndinni að flytja sérstakt frv. um þetta efni fremur en að afgreiða frv. á þskj. 13. Hér er hins vegar gert ráð fyrir heimild lífeyrisdeildar Tryggingastofnunar til greiðslu barnalífeyris án þess að valdsmaður úrskurði það á grundvelli barnalaganna. Þá er í þessu frv. einnig fjallað um ýmis önnur atriði er varða hlutverk lífeyrisdeildarinnar og tryggingaráðs á þessu sviði sem leiðir af eðli málsins og ekki var um að ræða í frv. um breytingu á barnalögunum. Þóttu nefndinni ekki standa efni til að gera breytingar á þeim lögum í þessu skyni.